b'\n_START_ARTICLE_\nPrva pomo\xc4\x8d\n_START_PARAGRAPH_\nPrva pomo\xc4\x8d je neposredna in takoj\xc5\xa1nja zdravstvena oskrba po\xc5\xa1kodovanega, nenadno obolelega ali zastrupljenega na kraju dogodka, kar je dr\xc5\xbeavljanska in moralna dol\xc5\xbenost posameznika._NEWLINE_Prva pomo\xc4\x8d omogo\xc4\x8di po\xc5\xa1kodovancu \xc4\x8dim prej in v kar najbolj\xc5\xa1em stanju priti do zdravni\xc5\xa1ke pomo\xc4\x8di. Velikokrat edinole hitra in pravilna prva pomo\xc4\x8d re\xc5\xa1i \xc5\xbeivljenje. Prva pomo\xc4\x8d je potrebna tudi pri tistih po\xc5\xa1kodbah in nenadnih obolenjih, ki same po sebi ne ogro\xc5\xbeajo \xc5\xbeivljenja, lahko pa povzro\xc4\x8dijo oku\xc5\xbebo ali poznej\xc5\xa1e zaplete in trajne posledice, \xc4\x8de takoj pravilno ne ukrepamo.\n_START_SECTION_\nZakonska osnova\n_START_PARAGRAPH_\nV Sloveniji zakonsko dol\xc5\xbenost dajanja prve pomo\xc4\x8di opredeljuje Zakon o zdravstvenem varstvu in zdravstvenem zavarovanju, ki dolo\xc4\x8da, da je vsakdo je dol\xc5\xbean po\xc5\xa1kodovanemu ali bolnemu v nujnem primeru po svojih mo\xc4\x8deh in sposobnostih nuditi prvo pomo\xc4\x8d in mu omogo\xc4\x8diti dostop do nujne medicinske pomo\xc4\x8di.'